‘Motordief’ vas op ongelukstoneelFoto: Netcare 911 Athlenda Mathe, woordvoerder van Netcare 911, het gesê paramedici is Sondag omstreeks 10:30 na die ongelukstoneel op die A300 buite Bethlehem in die Vrystaat ontbied. Daar het hulle ŉ bakkie gevind wat op sy dak lê met die bestuurder steeds binne. “Omstanders op die toneel het aan paramedici gesê dat die bakkie op ŉ nabygeleë plaas gesteel is. Die bestuurder, wat ligte beserings opgedoen het, is op die toneel in hegtenis geneem en onder streng polisiebewaking na ŉ hospitaal geneem,” het Mathe gesê. Kapt. Zweli Mohobeleli, woordvoerder van die polisie, het aan Maroela Media gesê dat die bakkie nie gesteel is nie, maar bloot sonder die eienaar se toestemming geneem is. “Die man is aangekla van die gebruik van ŉ voertuig sonder die eienaar se toestemming en sal binnekort in die Bethlehem-landdroshof verskyn,” het hy gesê. Mohobeleli het gesê die man is ook ŉ boete opgelê omdat hy sonder ŉ bestuurslisensie bestuur het.